
KRAJEVNE SKUPNOSTI MOK
Koper, 21. 8. 2026



Participativni proračun Mestne občine Koper za leti 2027 in 2028


Mestna občina Koper začenja aktivnosti za izvedbo participativnega proračuna »Predlagam – odločam/Propongo – decido« za leti 2027 in 2028. Tudi v tem ciklu bodo pomembno vlogo imele krajevne skupnosti, ki predstavljajo vez med občani in občinsko upravo ter pomembno podporno točko pri oddaji projektnih predlogov in glasovanju.

Novost je posebna kategorija »Projekti za mlade«, v kateri bodo lahko sodelovali mladi s stalnim prebivališčem v Mestni občini Koper, stari od 15 do 29 let. Mladi bodo lahko projektne predloge oddajali in glasovali tako v tej kategoriji kot tudi v okviru splošnih projektov.
Za izvedbo participativnega proračuna je v letih 2027 in 2028 namenjenih 960.000 EUR za splošne projekte in dodatnih 100.000 EUR za projekte mladih. Sredstva za splošne projekte bodo razdeljena med šest območij, po 160.000 EUR za posamezno območje za dvoletno obdobje, sredstva za projekte mladih pa bodo namenjena projektom na celotnem območju Mestne občine Koper.


Vloga krajevnih skupnosti in strokovnih sodelavcev v tajništvih KS

Postopek oddaje projektnih predlogov in glasovanja bo potekal prek spletnega portala »Predlagam – odločam/Propongo – decido« z uporabo osebnega digitalnega certifikata. Občanom, ki digitalnega certifikata nimajo, bodo sodelovanje omogočili strokovni sodelavci v tajništvih krajevnih skupnosti.

V času uradnih ur bodo občanom nudili pomoč pri pripravi in oddaji projektnih predlogov ter glasovanju. Na podlagi osebne prisotnosti občana in vpogleda v veljaven osebni dokument bodo prek individualnega administrativnega dostopa izvedli vnos projektnega predloga oziroma glasu. Kopiranje, fotografiranje ali druga hramba osebnih dokumentov ni dovoljena.

Pred začetkom zbiranja projektnih predlogov bo za strokovne sodelavce krajevnih skupnosti organizirano operativno usposabljanje, na katerem bodo predstavljeni postopek participativnega proračuna, uporaba spletnega sistema, administrativni dostopi ter pravila varstva osebnih podatkov.

Usposabljanje bo potekalo 28. avgusta 2026 ob 11.00 v prostorih Mestne občine Koper (sejna soba v 1. nadstropju).


Zbiranje projektnih predlogov, 2. 9.–27. 9. 2026

V času zbiranja projektnih predlogov bodo tajništva KS občanom v času uradnih ur nudila pomoč pri pripravi in oddaji predlogov. Dodatno strokovno podporo zaposlenim v tajništvih KS bo zagotavljalo društvo PiNA.

Društvo PiNA bo izvedlo tudi projektne pisarne, namenjene pomoči občanom pri oblikovanju projektnih predlogov. Na projektnih pisarnah bo prisoten tudi strokovni sodelavec krajevne skupnosti, ki bo po potrebi izvedel administrativni vnos predloga. Za izvedbo je treba zagotoviti prostor in dostop do brezžičnega internetnega omrežja.


	Zadružni dom Šmarje
	3. september 2026, 17.00 – 19.00

	PiNA, Gortanov trg 15, Koper
	4. september 2026, 17.00 – 19.00

	Zadružni dom Pobegi - Čežarji
	7. september 2026, 17.00 – 19.00

	Zadružni dom Marezige
	8. september 2026, 17.00 – 19.00

	Gasilski dom v Dolu pri Hrastovljah
	9. september 2026, 17.00 – 19.00

	Zadružni dom Dekani
	10. september 2026, 17.00 – 19.00




Glasovanje občanov, 19. 10.–25. 10. 2026

Glasovanje bo potekalo prek spletnega portala, občanom brez digitalnega certifikata pa bo omogočeno tudi na sedežih krajevnih skupnosti v času uradnih ur. Po potrebi bodo organizirane tudi mobilne glasovalne pisarne na dodatnih lokacijah, predvidoma na mestih, ki se uporabljajo za izvedbo lokalnih volitev, pri čemer bodo sodelovali zaposleni v tajništvih KS.

Za izvedbo glasovanja je treba zagotoviti ustrezne prostore z dostopom do internetnega omrežja.


Obveščanje občanov

Za promocijo participativnega proračuna bomo pripravili letake, plakate in druga komunikacijska gradiva. Krajevne skupnosti bomo prosili za pomoč pri obveščanju občanov, predvsem z objavo gradiv na oglasnih deskah in drugih običajnih komunikacijskih mestih.

O nadaljnjih aktivnostih, rokih in obveznostih vas bomo sproti obveščali.

Že vnaprej se vam zahvaljujemo za sodelovanje in podporo pri izvedbi participativnega proračuna.





mag. Mojca Kleva Kekuš
Vodja delovne skupine za participativni proračun

